10. การควบคุมภายใน

คณะกรรมการบริษัทได้แต่งตั้งคณะกรรมการตรวจสอบ ซึ่งประกอบด้วยกรรมการอิสระจำนวน 3 คน
โดยแต่ละคนไม่ได้เป็นพนักงานของบริษัท
มีหน้าที่ความรับผิดชอบในการสอบทานในรายงานทางการเงินของบริษัทให้มีความถูกต้องเชื่อถือได้
มีการเปิดเผยข้อมูลอย่างเพียงพอ ตลอดจนปฏิบัติตามกฏหมายและข้อบังคับที่เกี่ยวข้อง
สอบทานให้บริษัทฯ มีระบบการควบคุมภายในที่มีประสิทธิผล โดยบริษัทฯ
ได้ว่าจ้างที่ปรึกษาด้านการตรวจสอบระบบการควบคุมภายในประจำปี 2551
โดยที่ปรึกษาด้านการตรวจสอบภายใน
ได้จัดทำรายงานผลการตรวจสอบภายในในแต่ละไตรมาสและประชุมร่วมกับคณะกรรมการตรวจสอบ
เพื่อรายงานผลการตรวจสอบ และประเมินความเพียงพอของระบบการควบคุมภายใน

คณะกรรมการตรวจสอบได้ให้ความเห็นไว้ในรายงานคณะกรรมการตรวจสอบเป็นดังนี้

รายงานของคณะกรรมการตรวจสอบต่อผู้ถือหุ้น

เรียน ผู้ถือหุ้น บริษัท ปิโก (ไทยแลนด์) จำกัด (มหาชน)

คณะกรรมการตรวจสอบ บริษัท ปิโก (ไทยแลนด์) จำกัด (มหาชน) ประกอบด้วย นายไชยยศ
บุญญากิจ ประธานกรรมการตรวจสอบ นายเสริญ วิเทศพงษ์ และนางศศิธร พงศธร
เป็นกรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขต
หน้าที่และความรับผิดชอบที่ได้รับมอบหมายจากคณะกรรมการบริษัท โดยในปี 2551
คณะกรรมการตรวจสอบได้มีการประชุมรวม 6 ครั้ง ทั้งนี้ได้ประชุมร่วมกับผู้บริหารระดับสูง
และผู้สอบบัญชีได้เข้าร่วมประชุมในวาระที่เกี่ยวข้อง
ผลการปฏิบัติงานของคณะกรรมการตรวจสอบมีสาระสำคัญ สรุปได้ดังนี้

การจัดทำงบการเงิน
คณะกรรมการตรวจสอบได้พิจารณาสอบทานงบการเงินรายไตรมาสและงบการเงินสำหรับปี 2551
ร่วมกับฝ่ายบริหารและผู้สอบบัญชี เพื่อให้มั่นใจว่ารายงานทางการเงินของบริษัทฯ และบริษัทย่อย
ได้จัดทำขึ้นอย่างถูกต้องตามที่ควรตามมาตรฐานการบัญชีที่รับรองโดยทั่วไป
และมีการเปิดเผยข้อมูลอย่างเพียงพอ ครบถ้วนและเชื่อถือได้ นอกจากนี้
ได้สอบทานการเปิดเผยรายการ
ระหว่างกันของบริษัทฯ กับบริษัทย่อยและบริษัทร่วม
รวมทั้งรายการที่เกี่ยวโยงกันเพื่อให้มั่นใจว่าบริษัทฯ
ได้ดำเนินตามเงื่อนไขทางธุรกิจและหลักเกณฑ์ที่ตลาดหลักทรัพย์แห่งประเทศไทยกำหนด

ระบบการควบคุมภายใน คณะกรรมการตรวจสอบได้สอบทานระบบการควบคุมภายใน
โดยพิจารณาร่วมกับฝ่ายบริหารและผู้สอบบัญชี เพื่อให้มั่นใจว่า บริษัทฯ มีระบบการควบคุมภายในที่ดี
พร้อมทั้งให้ข้อสังเกตและรับทราบแนวทางแก้ไขปัญหาเพื่อให้การปฏิบัติงานเกิดผลงานที่มีประสิทธิภาพ
ประสิทธิผล
การติดตามและดำเนินการแก้ไขตามรายงานผลการตรวจสอบในประเด็นที่มีนัยสำคัญอย่างต่อเนื่อง
เพื่อให้หน่วยงานต่างๆ ของบริษัทฯ
มีระบบการควบคุมภายในที่เหมาะสมและป้องกันหรือลดความเสี่ยงที่อาจจะเกิดขึ้น

การบริหารความเสี่ยง คณะกรรมการบริษัทและผู้บริหารให้ความสำคัญกับการบริหารความเสี่ยง
กำหนดให้มีการประเมินปัจจัยความเสี่ยงและระบบป้องกันความเสี่ยงตามความจำเป็น
เพื่อลดผลกระทบที่อาจมีต่อการดำเนินธุรกิจที่มีต่อบริษัทฯ

การทำรายการที่เกี่ยวโยงกัน
คณะกรรมการตรวจสอบได้พิจารณาสอบทานรายการที่เกี่ยวโยงกันซึ่งอาจทำให้เกิดความขัดแย้งทางผลประโยชน์กับบริษัทฯ
เป็นรายการจริงทางการค้าอันเป็นธุรกิจปกติทั่วไป ซึ่งบริษัทฯ
ได้ถือปฏิบัติตามนโยบายการกำกับดูแลกิจการที่ดี

การปฏิบัติว่าด้วยกฎเกณฑ์ภาครัฐ
คณะกรรมการตรวจสอบได้พิจารณาสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์ฯ
ข้อกำหนดของตลาดหลักทรัพย์ฯ และกฎหมายอื่นที่เกี่ยวข้องกับธุรกิจของบริษัทฯ
มีการปฏิบัติตามกฎหมายที่เกี่ยวข้องให้เป็นไปอย่างถูกต้อง

การกำกับดูแลกิจการที่ดี บริษัทฯ
ให้ความสำคัญในการบริหารงานตามหลักการของการกำกับดูแลกิจการที่ดี
เพื่อให้มีความโปร่งใสและมีจริยธรรม ก่อให้เกิดความเชื่อมั่นแก่ผู้ถือหุ้น ผู้ลงทุน
และผู้เกี่ยวข้องทุกฝ่าย

คณะกรรมการตรวจสอบพิจารณาคัดเลือกผู้สอบบัญชีเสนอต่อคณะกรรมการบริษัท
เพื่อขออนุมัติที่ประชุมผู้ถือหุ้น แต่งตั้ง
นางนัชลี บุญญการกุล ผู้สอบบัญชีรับอนุญาต ทะเบียนเลขที่ 3126 และ/หรือ นายนิติ จึงนิจนิรันดร์
ผู้สอบบัญชีรับอนุญาต ทะเบียนเลขที่ 3809 และ/หรือ นางสาววิภาวี บุญประสิทธิ์
ผู้สอบบัญชีรับอนุญาต ทะเบียนเลขที่ 3096 แห่งบริษัท ดีลอยท์ ทู้ช โธมัทสุ ไชยยศ สอบบัญชี จำกัด
เป็นผู้สอบบัญชีสำหรับปี พ.ศ. 2552 ค่าตอบแทนผู้สอบบัญชีเป็นเงินรวม 2,040,000 บาท

ในนามคณะกรรมการตรวจสอบ

..............................................................

(นาย ไชยยศ บุญญากิจ)

ประธานคณะกรรมการตรวจสอบ

บริษัท ปิโก (ไทยแลนด์) จำกัด (มหาชน)